|  |
| --- |
| Ovaj dokument sadrži odobrene informacije o lijeku za Stoboclo, s istaknutim izmjenama u odnosu na prethodni postupak koji je utjecao na informacije o lijeku (EMA/N/0000266444).Više informacija dostupno je na internetskoj stranici Europske agencije za lijekove: <https://www.ema.europa.eu/en/medicines/human/EPAR/stoboclo> |

**PRILOG I.**

SAŽETAK OPISA SVOJSTAVA LIJEKA

Ovaj je lijek pod dodatnim praćenjem. Time se omogućuje brzo otkrivanje novih sigurnosnih informacija. Od zdravstvenih radnika se traži da prijave svaku sumnju na nuspojavu za ovaj lijek. Za postupak prijavljivanja nuspojava vidjeti dio 4.8.

**1. NAZIV LIJEKA**

Stoboclo 60 mg otopina za injekciju u napunjenoj štrcaljki

**2. KVALITATIVNI I KVANTITATIVNI SASTAV**

Jedna napunjena štrcaljka sadrži 60 mg denosumaba u 1 ml otopine (60 mg/ml).

Denosumab je ljudsko monoklonsko IgG2 protutijelo proizvedeno u staničnoj liniji sisavaca (stanice jajnika kineskog hrčka) tehnologijom rekombinantne DNA.

Pomoćne tvari s poznatim učinkom

Ovaj lijek sadrži 47 mg sorbitola (E420) i 0,1 mg polisorbata 20 (E432) u jednom ml otopine.

Za cjeloviti popis pomoćnih tvari vidjeti dio 6.1.

**3. FARMACEUTSKI OBLIK**

Otopina za injekciju (injekcija).

Bistra, bezbojna do blijedožuta otopina s pH vrijednošću 5,2.

**4. KLINIČKI PODACI**

**4.1 Terapijske indikacije**

Liječenje osteoporoze u žena u postmenopauzi i u muškaraca s povećanim rizikom od fraktura. Kod žena u postmenopauzi denosumab značajno umanjuje rizik od fraktura kralježaka, nevertebralnih fraktura te fraktura kuka.

Liječenje gubitka koštane mase povezano s hormonskom ablacijom u muškaraca s rakom prostate koji imaju povećani rizik od fraktura (vidjeti dio 5.1). U muškaraca s rakom prostate koji primaju hormonsku ablaciju, denosumab značajno umanjuje rizik od fraktura kralježaka.

Liječenje gubitka koštane mase povezano s dugotrajnom sustavnom terapijom glukokortikoidima u odraslih bolesnika koji imaju povećani rizik od fraktura (vidjeti dio 5.1).

**4.2 Doziranje i način primjene**

Doziranje

Preporučena doza denosumaba je 60 mg primijenjena kao jedna supkutana injekcija jedanput svakih 6 mjeseci, u bedro, trbuh ili nadlakticu.

Bolesnici moraju biti dostatno opskrbljeni kalcijem i vitaminom D (vidjeti dio 4.4).

Bolesnicima koji su liječeni denosumabom treba dati uputu o lijeku i karticu s podsjetnikom za bolesnika.

Optimalno ukupno trajanje antiresorptivne terapije za osteoporozu (uključujući i denosumab i bisfosfonate) nije utvrđeno. Potreba za kontinuiranom terapijom treba se periodički procjenjivati na temelju koristi i potencijalnih rizika primjene denosumaba za svakog pojedinog bolesnika, posebno nakon 5 ili više godina primjene (vidjeti dio 4.4).

*Starije osobe (dob ≥ 65)*

Nije potrebna prilagodba doze u starijih bolesnika.

*Oštećenje funkcije bubrega*

Nije potrebna prilagodba doze u bolesnika s oštećenjem funkcije bubrega (vidjeti dio 4.4 za preporuke vezane uz praćenje razine kalcija).

Ne postoje podaci o bolesnicima s dugotrajnom sistemskom terapijom glukokortikoidima i s teškim oštećenjem funkcije bubrega; brzina glomerularne filtracije (GFR < 30 ml/min).

*Oštećenje funkcije jetre*

Djelotvornost i sigurnost primjene denosumaba nisu ispitivani u bolesnika s oštećenjem funkcije jetre (vidjeti dio 5.2).

*Pedijatrijska populacija*

Stoboclo se ne smije primjenjivati u djece u dobi < 18 godina zbog sigurnosnih rizika od ozbiljne hiperkalcijemije te moguće inhibicije rasta kosti i nicanja zubi (vidjeti dijelove 4.4 i 5.3). Trenutačno dostupni podaci za djecu u dobi od 2 do 17 godina opisani su u dijelovima 5.1 i 5.2.

Način primjene

Za supkutanu primjenu.

Injekcije treba davati osoba primjereno obučena za davanje injekcija.

Upute za uporabu, rukovanje i zbrinjavanje dane su u dijelu 6.6.

**4.3 Kontraindikacije**

Preosjetljivost na djelatnu tvar ili neku od pomoćnih tvari navedenih u dijelu 6.1.

Hipokalcijemija (vidjeti dio 4.4).

**4.4 Posebna upozorenja i mjere opreza pri uporabi**

Sljedivost

Kako bi se poboljšala sljedivost bioloških lijekova, naziv i broj serije primijenjenog lijeka potrebno je jasno evidentirati.

Nadomjestak kalcija i vitamina D

Primjeren unos kalcija i vitamina D važan je u svih bolesnika.

Mjere opreza pri uporabi

*Hipokalcijemija*

Važno je prepoznati bolesnike s rizikom za hipokalcijemiju. Prije započinjanja terapije hipokalcijemija se mora korigirati odgovarajućim unosom kalcija i vitamina D. Preporučuje se kliničko praćenje razina kalcija prije svake doze i, u bolesnika koji su predisponirani za hipokalcijemiju, unutar dva tjedna nakon početne doze. Ako se u nekog bolesnika tijekom liječenja pojavi sumnja na simptome hipokalcijemije (vidjeti dio 4.8 za simptome), potrebno je izmjeriti razinu kalcija. Bolesnike treba potaknuti na prijavu simptoma koji ukazuju na hipokalcijemiju.

Nakon stavljanja lijeka u promet zabilježena je teška simptomatska hipokalcijemija (koja je rezultirala hospitalizacijom, događajima opasnim po život i smrtnim slučajevima). Iako se većina slučajeva pojavila u prvih nekoliko tjedana od početka liječenja, javljali su se i kasnije.

Istodobno liječenje glukokortikoidima dodatni je faktor rizika za hipokalcijemiju.

*Oštećenje funkcije bubrega*

Bolesnici s teškim oštećenjem funkcije bubrega (klirens kreatinina < 30 ml/min) ili bolesnici koji su na dijalizi imaju povećan rizik za razvoj hipokalcijemije. Rizik razvijanja hipokalcijemije te pratećeg porasta paratireoidnog hormona povećava se s povećanjem stupnja oštećenja funkcije bubrega. Prijavljeni su teški slučajevi i slučajevi sa smrtnim ishodom. Dostatan unos kalcija i vitamina D te redovito praćenje razine kalcija posebno su važni u ovih bolesnika, vidjeti gore navedeno.

*Infekcije kože*

Bolesnici koji primaju denosumab mogu razviti infekciju kože (pretežno celulitis) zbog koje mogu biti hospitalizirani (vidjeti dio 4.8). Bolesnike treba savjetovati da u slučaju znakova ili simptoma celulitisa odmah zatraže medicinsku pomoć.

*Osteonekroza čeljusti (ONČ)*

ONČ je zabilježen u rijetkim slučajevima u bolesnika koji su primali denosumab za liječenje osteoporoze (vidjeti dio 4.8).

Početak liječenja / novi ciklus liječenja treba odgoditi u bolesnika s nezacijeljenim otvorenim lezijama mekog tkiva u ustima. Bolesnicima koji imaju prateće faktore rizika preporučuje se stomatološki pregled prije terapije denosumabom te provođenje preventivnih stomatoloških zahvata i individualna procjena koristi i rizika.

Prilikom procjene rizika za razvoj ONČ-a kod bolesnika, potrebno je uzeti u obzir sljedeće faktore rizika:

* potentnost lijeka koji inhibira resorpciju kostiju (viši rizik za visoko potentne spojeve), put primjene (viši rizik za parenteralnu primjenu) i kumulativnu dozu terapije za resorpciju kostiju.
* rak, komorbiditetna stanja (npr. anemija, koagulopatije, infekcija), pušenje.
* istodobne terapije: kortikosteroidi, kemoterapija, inhibitori angiogeneze, radioterapija glave i vrata.
* lošu oralnu higijenu, bolesti parodonta, slabo prianjajuće zubne proteze, povijest dentalne bolesti, invazivne stomatološke zahvate (npr. vađenje zuba).

Sve bolesnike za vrijeme terapije denosumabom treba poticati na održavanje dobre oralne higijene, odlazak na redovite stomatološke preglede i da bez odlaganja prijave bilo kakve simptome vezane uz usnu šupljinu kao što su klimanje zubi, bol ili oticanje ili nezarastanje rana ili iscjedak. Tijekom liječenja invazivne stomatološke zahvate treba provesti tek nakon pažljivog razmatranja i izbjegavati ih neposredno blizu primjene denosumaba.

Treba izraditi plan zbrinjavanja za bolesnike koji razviju ONČ, u bliskoj suradnji između liječnika i stomatologa, odnosno oralnog kirurga koji ima iskustva s ONČ-om. Treba razmotriti privremeni prekid terapije dok se stanje ne riješi i pridonoseći faktori rizika ne ublaže, ukoliko je moguće.

*Osteonekroza vanjskog slušnog kanala*

Osteonekroza vanjskog slušnog kanala je bila prijavljena kod primjene denosumaba. Mogući faktori rizika osteonekroze vanjskog slušnog kanala uključuju uporabu steroida i kemoterapiju i/ili lokalne faktore rizika poput infekcije ili traume. Mogućnost osteonekroze vanjskog slušnog kanala potrebno je razmotriti u bolesnika koji primaju denosumab, a koji imaju simptome koji zahvaćaju uho uključujući kronične infekcije uha.

*Atipične frakture femura*

Atipične femoralne frakture zabilježene su u bolesnika koji primaju denosumab (vidjeti dio 4.8). Atipične femoralne frakture mogu se pojaviti uz slabu ozljedu ili bez ozljede u subtrohanternoj i dijafizalnoj regiji femura. Specifični nalazi radioloških pretraga opisuju te događaje. Atipične femoralne frakture zabilježene su i u bolesnika s određenim komorbiditetnim stanjima (npr. nedostatak vitamina D, reumatoidni artritis, hipofosfatazija) i uz upotrebu određenih lijekova (npr. bisfosfonati, glukokortikoidi, inhibitori protonske pumpe). Ti su se događaji također pojavili bez terapije za liječenje poremećaja koštane resorpcije. Slične frakture zabilježene u kombinaciji s bisfosfonatima često su bile obostrane. Stoga se u bolesnika liječenih denosumabom koji su zadobili frakturu tijela femoralne kosti treba pregledati i nasuprotni femur. Prekid liječenja denosumabom u bolesnika za koje se sumnja da imaju atipičnu femoralnu frakturu treba razmotriti na temelju individualne procjene koristi i rizika za svakog pacijenta. Tijekom liječenja denosumabom bolesnike treba savjetovati da prijave novu ili neobičnu bol u području bedara, kuka ili slabina. Bolesnike s takvim simptomima treba pregledati radi nepotpune femoralne frakture.

*Dugoročna antiresorptivna terapija*

Dugoročna antiresorptivna terapija (uključujući i denosumab i bisfosfonate) može doprinijeti povećanom riziku od štetnih ishoda kao što su osteonekroza čeljusti i atipične frakture femura zbog značajne supresije preoblikovanja kostiju (vidjeti dio 4.2).

*Istodobno liječenje ostalim lijekovima koji sadrže denosumab*

Tijekom liječenja denosumabom bolesnici ne smiju istodobno uzimati druge lijekove koji sadrže denosumab (za prevenciju koštanih događaja u odraslih s koštanim metastazama solidnih tumora).

*Hiperkalcijemija u pedijatrijskih bolesnika*

Denosumab se ne smije primjenjivati u pedijatrijskih bolesnika (dob < 18). Prijavljena je ozbiljna hiperkalcijemija. U nekim slučajevima iz kliničkih ispitivanja došlo je do komplikacija zbog akutne ozljede bubrega.

*Upozorenja o pomoćnim tvarima*

Ovaj lijek sadrži 47 mg sorbitola u jednom ml otopine. Treba uzeti u obzir aditivni učinak istodobno primijenjenih lijekova koji sadrže sorbitol (ili fruktozu) te unos sorbitola (ili fruktoze) prehranom.

Ovaj lijek sadrži manje od 1 mmol (23 mg) natrija po dozi od 60 mg, tj. zanemarive količine natrija.

Ovaj lijek sadrži 0,1 mg polisorbata 20 u jednoj štrcaljki, što odgovara 0,1 mg/ml. Polisorbati mogu uzrokovati alergijske reakcije. Obavijestite svog liječnika ako imate bilo koju alergiju za koju znate.

**4.5 Interakcije s drugim lijekovima i drugi oblici interakcija**

U ispitivanju interakcija denosumab nije utjecao na farmakokinetiku midazolama koji se metabolizira putem citokroma P450 3A4 (CYP3A4). To upućuje na to da denosumab ne bi trebao mijenjati farmakokinetiku lijekova koje metabolizira CYP3A4.

Ne postoje klinički podaci o istovremenoj primjeni denosumaba i hormonske nadomjesne terapije (estrogen), međutim, smatra se da je potencijal farmakodinamičke interakcije malen.

Temeljem podataka iz ispitivanja o prijelazu s jedne terapije na drugu (alendronat u denosumab) u postmenopauzalnih žena s osteoporozom, farmakokinetika i farmakodinamika denosumaba nije se mijenjala zbog ranije terapije alendronatom.

**4.6 Plodnost, trudnoća i dojenje**

Trudnoća

Nema podataka ili su podaci o primjeni denosumaba u trudnica ograničeni. Ispitivanja na životinjama pokazala su reproduktivnu toksičnost (vidjeti dio 5.3).

Ne preporučuje se primjena denosumaba u trudnica niti u žena reproduktivne dobi koje ne koriste kontracepciju. Žene je potrebno savjetovati da ne zatrudne za vrijeme liječenja i još barem 5 mjeseci po završetku liječenja denosumabom. Bilo koji učinak denosumaba vjerojatno će biti veći tijekom drugog i trećeg tromjesečja trudnoće budući da monoklonska protutijela prolaze kroz placentu linearno kako trudnoća napreduje, s najvećim prijenosom tijekom trećeg tromjesečja.

Dojenje

Nije poznato izlučuje li se denosumab u majčinom mlijeku u ljudi. Ispitivanja na genetički izmijenjenom soju miševa kojima je RANKL isključen uklanjanjem gena (“*knockout*” soju miševa) pokazuju da odsustvo RANKL‑a (ciljno mjesto denosumaba, vidjeti dio 5.1) tijekom trudnoće može utjecati na sazrijevanje mliječne žlijezde, što može dovesti do oslabljene laktacije u postpartalnom razdoblju (vidjeti dio 5.3). Odluku o suzdržavanju od dojenja ili suzdržavanju od terapije denosumabom treba donijeti uzimajući u obzir korist dojenja za novorođenče/dojenče te korist terapije denosumabom za ženu.

Plodnost

Ne postoje podaci o učinku denosumaba na plodnost u ljudi. Ispitivanja na životinjama nisu pokazala izravne ili neizravne štetne učinke u pogledu plodnosti (vidjeti dio 5.3).

**4.7 Utjecaj na sposobnost upravljanja vozilima i rada sa strojevima**

Denosumab ne utječe ili zanemarivo utječe na sposobnost upravljanja vozilima i rada sa strojevima.

**4.8 Nuspojave**

Sažetak sigurnosnog profila

Najčešće nuspojave kod primjene denosumaba (zabilježene u više od jednog bolesnika od deset) su mišićno‑koštana bol i bol u ekstremitetima. U bolesnika koji su uzimali denosumab primijećeni su manje česti slučajevi celulitisa, rijetki slučajevi hipokalcijemije, preosjetljivosti, osteonekroze čeljusti i atipičnih femoralnih fraktura (vidjeti dijelove 4.4 i 4.8 ‑ opis odabranih nuspojava).

Tablični prikaz nuspojava

Podaci u tablici 1 u nastavku opisuju nuspojave zabilježene u kliničkim ispitivanjima faze II i III u bolesnika s osteoporozom i bolesnika s rakom dojke ili prostate koji su primali hormonsku ablacijsku terapiju; i/ili zabilježene u sklopu spontane prijave nuspojave.

Sljedeća je razdioba korištena za klasifikaciju nuspojava (vidjeti tablicu 1): vrlo česte (≥ 1/10), česte (≥ 1/100 i < 1/10), manje česte (≥ 1/1000 i < 1/100), rijetke (≥ 1/10 000 i < 1/1000), vrlo rijetke (< 1/10 000) i nepoznate (ne mogu se procijeniti iz dostupnih podataka). Unutar svakog grupiranja po učestalosti i klasifikaciji organskih sustava nuspojave su navedene u padajućem nizu prema ozbiljnosti.

**Tablica 1. Nuspojave zabilježene u bolesnika s osteoporozom i u bolesnika s rakom dojke ili prostate koji su primali hormonsku ablacijsku terapiju**

| **MedDRA klasifikacija organskih sustava** | **Kategorija učestalosti** | **Nuspojava** |
| --- | --- | --- |
| Infekcije i infestacije | Često | Infekcija urinarnog sustava |
| Često | Infekcija gornjeg dišnog sustava |
| Manje često | Divertikulitis1 |
| Manje često | Celulitis1 |
| Manje često | Infekcija uha |
| Poremećaji imunološkog sustava | Rijetko | Preosjetljivost na lijek1 |
| Rijetko | Anafilaktička reakcija1 |
| Poremećaji metabolizma i prehrane | Rijetko | Hipokalcijemija1 |
| Poremećaji živčanog sustava | Često | Išijas |
| Gastrointestinalni poremećaji | Često | Konstipacija |
| Često | Nelagoda u abdomenu |
| Poremećaji kože i potkožnog tkiva | Često | Osip |
| Često | Ekcem |
| Često | Alopecija |
| Manje često | Izbijanje lihenoidnih kožnih promjena uzrokovano lijekom1 |
| Vrlo rijetko | Hipersenzitivni vaskulitis |
| Poremećaji mišićno‑koštanog i vezivnog tkiva | Vrlo često | Bol u ekstremitetima |
| Vrlo često | Mišićno‑koštana bol1 |
| Rijetko | Osteonekroza čeljusti1 |
| Rijetko | Atipične frakture femura1 |
| Nepoznato | Osteonekroza vanjskog slušnog kanala2 |

1 Vidjeti dio Opis odabranih nuspojava.

2 Vidjeti dio 4.4.

U združenoj analizi podataka iz svih placebom kontroliranih ispitivanja faze II i faze III, zabilježena je bolest slična gripi sa grubom stopom incidencije od 1,2% za denosumab te 0,7% za placebo. Iako je ova neuravnoteženost uočena kroz združenu analizu, nije se identificirala u stratificiranoj analizi.

Opis odabranih nuspojava

*Hipokalcijemija*

Nakon davanja denosumaba ženama u postmenopauzi s osteoporozom, u dva placebom kontrolirana klinička ispitivanja faze III, približno 0,05% (2 od 4050) bolesnica imalo je sniženje razine kalcija u serumu (manje od 1,88 mmol/l). Sniženje razine kalcija u serumu (manje od 1,88 mmol/l) nije zabilježeno ni u jednom od dva placebom kontrolirana klinička ispitivanja faze III u bolesnika koji su primali hormonsku ablacijsku terapiju, kao ni tijekom placebom kontroliranog kliničkog ispitivanja faze III u muškaraca s osteoporozom.

Nakon stavljanja lijeka u promet zabilježeni su rijetki slučajevi teške simptomatske hipokalcijemije koja je rezultirala hospitalizacijom, događajima opasnim po život i smrtnim slučajevima, pretežno u bolesnika s povećanim rizikom od hipokalcijemije koji su primali denosumab, a gdje se najveći broj slučajeva pojavio u prvim tjednima od početka liječenja. Primjeri kliničke manifestacije teške simptomatske hipokalcijemije su uključivali produženje QT intervala, tetaniju, napadaje i promijenjen mentalni status (vidjeti dio 4.4). Simptomi hipokalcijemije u kliničkim ispitivanjima s denosumabom uključivali su paresteziju ili ukočenost mišića, trzanje, spazme i grčeve mišića.

*Infekcije kože*

Ukupna incidencija kožnih infekcija u placebom kontroliranim kliničkim ispitivanjima faze III bila je slična u skupinama s placebom i denosumabom: u žena u postmenopauzi s osteoporozom (placebo [1,2%, 50 od 4041] naspram denosumaba [1,5%, 59 od 4050]); u muškaraca s osteoporozom (placebo [0,8%, 1 od 120] naspram denosumaba [0%, 0 od 120]); u bolesnika s rakom dojke ili prostate koji primaju hormonsku ablacijsku terapiju (placebo [1,7%, 14 od 845] naspram denosumaba [1,4%, 12 od 860]). Infekcije kože zbog kojih je došlo do hospitalizacije u postmenopauzalnih žena s osteoporozom koje su primale placebo zabilježene su u 0,1% (3 od 4041) naspram 0,4% (16 od 4050) u žena koje su primale denosumab. U tim slučajevima pretežno se radilo o celulitisu. U ispitivanjima skupina s rakom dojke i rakom prostate kožne infekcije su zabilježene kao teške nuspojave u sličnoj mjeri i za skupine koje su primale placebo (0,6%, 5 od 845) i za skupine koje su primale denosumab (0,6%, 5 od 860).

*Osteonekroza čeljusti*

ONČ je rijetko prijavljivana, u 16 bolesnika, u kliničkim ispitivanjima u bolesnika s osteoporozom i u bolesnika s rakom dojke ili prostate koji su primali hormonsku ablacijsku terapiju, a koja su uključivala ukupno 23 148 bolesnika (vidjeti dio 4.4). Trinaest od ovih slučajeva ONČ-a se pojavilo u postmenopauzalnih žena s osteoporozom tijekom produžetka kliničkog ispitavanja faze III nakon liječenja denosumabom do 10 godina. Incidencija ONČ-a bila je 0,04% nakon 3 godine liječenja, 0,06% nakon 5 godina liječenja te 0,44% nakon 10 godina liječenja denosumabom. Rizik od ONČ-a se povećao s razdobljem izloženosti denosumabu.

Rizik od ONČ-a također je procijenjen u retrospektivnom kohortnom ispitivanju na 76 192 žena u postmenopauzi koje su netom počele s liječenjem lijekom denosumab. Incidencija ONČ-a bila je 0,32% (interval pouzdanosti (engl. *confidence interval* [CI]) od 95%: 0,26, 0,39) među bolesnicima koji su koristili denosumab u trajanju do 3 godine te 0,51% (CI od 95%: 0,39, 0,65) među bolesnicima koji su koristili denosumab tijekom praćenja u trajanju do 5 godina.

*Atipične frakture femura*

U programu kliničkih ispitivanja osteoporoze atipične frakture femura rijetko su zabilježene u bolesnika liječenih denosumabom (vidjeti dio 4.4).

*Divertikulitis*

Neuravnoteženost nuspojave divertikulitisa zabilježena je u jednom placebom kontroliranom kliničkom ispitivanju faze III, u bolesnika s rakom prostate koji su primali terapiju deprivacije androgena (ADT) (1,2% denosumab, 0% placebo). Incidencija divertikulitisa je bila usporediva u terapijskim skupinama žena u postmenopauzi ili muškaraca s osteoporozom i žena koje primaju terapiju inhibitorima aromataze zbog nemetastazirajućeg raka dojke.

*Reakcije preosjetljivosti povezane s lijekom*

Nakon stavljanja lijeka u promet u bolesnika koji primaju denosumab zabilježeni su rijetki slučajevi preosjetljivosti povezane s lijekom, uključujući osip, urtikariju, oticanje lica, eritem i anafilaktičke reakcije.

*Mišićno‑koštana bol*

Mišićno‑koštana bol, uključujući i teške slučajeve, zabilježena je u bolesnika koji su primali denosumab nakon stavljanja lijeka u promet. U kliničkim ispitivanjima mišićno‑koštana bol je bila vrlo česta u obje skupine, tj. u skupini s denosumabom i u placebo skupini. Slučajevi kad je mišićno‑koštana bol dovela do prekida terapije u ispitivanju bili su manje česti.

*Izbijanje lihenoidnih kožnih promjena uzrokovano lijekom*

Izbijanje lihenoidnih kožnih promjena uzrokovano lijekom (npr. reakcije nalik na lichen planus) prijavljeno je u bolesnika nakon stavljanja lijeka u promet.

Ostale posebne populacije

*Pedijatrijska populacija*

Denosumab se ne smije primjenjivati u pedijatrijskih bolesnika (dob < 18). Prijavljena je ozbiljna hiperkalcijemija (vidjeti dio 5.1). U nekim slučajevima iz kliničkih ispitivanja došlo je do komplikacija zbog akutne ozljede bubrega.

*Oštećenje funkcije bubrega*

U slučaju izostanka nadopune kalcija, bolesnici s teškim oštećenjem funkcije bubrega (klirens kreatinina < 30 ml/min) ili bolesnici koji su na dijalizi u kliničkim su ispitivanjima imali povećan rizik za razvijanje hipokalcijemije. Dostatan unos kalcija i vitamina D je važan za bolesnike s teškim oštećenjem funkcije bubrega ili za bolesnike koji su na dijalizi (vidjeti dio 4.4).

Prijavljivanje sumnji na nuspojavu

Nakon dobivanja odobrenja lijeka važno je prijavljivanje sumnji na njegove nuspojave. Time se omogućuje kontinuirano praćenje omjera koristi i rizika lijeka. Od zdravstvenih radnika se traži da prijave svaku sumnju na nuspojavu lijeka putem nacionalnog sustava prijave nuspojava: navedenog u [Dodatku V](https://www.ema.europa.eu/documents/template-form/qrd-appendix-v-adverse-drug-reaction-reporting-details_en.docx).

**4.9 Predoziranje**

U kliničkim ispitivanjima nije bilo iskustava s predoziranjem. U kliničkim ispitivanjima denosumab se primjenjivao u dozama do 180 mg svaka 4 tjedna (kumulativne doze do 1080 mg tijekom 6 mjeseci) i nisu zabilježene nikakve dodatne nuspojave.

**5. FARMAKOLOŠKA SVOJSTVA**

**5.1 Farmakodinamička svojstva**

Farmakoterapijska skupina: lijekovi za liječenje bolesti kosti – ostali lijekovi koji djeluju na koštanu strukturu i mineralizaciju, ATK oznaka: M05BX04

Stoboclo je biosličan lijek. Detaljnije informacije dostupne su na internetskoj stranici Europske agencije za lijekove <https://www.ema.europa.eu>.

Mehanizam djelovanja

Denosumab je ljudsko monoklonsko protutijelo (IgG2) usmjereno na RANKL za koji se veže visokim afinitetom i specifičnošću, sprječavajući aktivaciju njegovog receptora RANK na površini prekursora osteoklasta i na osteoklastima. Sprječavanje RANKL/RANK interakcije inhibira stvaranje osteoklasta, njihovu funkciju i preživljavanje te stoga smanjuje resorpciju kosti u kortikalnoj i trabekularnoj kosti.

Farmakodinamički učinci

Terapija denosumabom brzo je smanjila brzinu pregradnje kosti dosežući najnižu vrijednost koštanog markera resorpcije u serumu C‑telopeptida tipa 1 (CTX) (85% smanjenje) kroz tri dana, uz održanje smanjenja tijekom razdoblja doziranja. Na kraju svakog razdoblja doziranja smanjenja CTX su djelomično oslabljena s maksimalnog smanjenja od ≥ 87% na približno ≥ 45% (raspon 45‑80%), odražavajući reverzibilnost učinaka denosumaba na preoblikovanje kostiju jednom nakon smanjenja vrijednosti razina u serumu. Ti su učinci bili zadržani s kontinuiranom terapijom. Markeri pregradnje kosti su, općenito, unutar 9 mjeseci od zadnje primijenjene doze dosegli razine vrijednosti prije liječenja. Pri ponovnom uvođenju terapije smanjenja CTX‑a zbog denosumaba su bila slična onima kao u bolesnika koji počinju s primarnom terapijom denosumabom.

Imunogenost

Tijekom liječenja denosumabom mogu se pojaviti protutijela na denosumab. Nije zabilježena klinički manifestirana povezanost razvoja protutijela s farmakokinetikom, kliničkim odgovorom ili štetnim događajima.

Klinička djelotvornost i sigurnost u žena u postmenopauzi s osteoporozom

U žena u postmenopauzi ispitivana je djelotvornost i sigurnost denosumaba primjenjivanog jedanput svakih šest mjeseci tijekom razdoblja od tri godine (7808 žena u dobi 60‑91 godine, od kojih je 23,6% imalo pretežno frakture kralježaka) s početnom mineralnom gustoćom kosti (engl. *bone mineral density*, BMD) lumbalne kralježnice ili cijelog kuka u T‑vrijednostima između -2,5 i -4,0 te srednjom apsolutnom vjerojatnošću za frakturu unutar 10 godina od 18,60% (decili: 7,9% ‑ 32,4%) za veću osteoporotičnu frakturu te 7,22% (decili: 1,4% ‑ 14,9%) za frakturu kuka. Iz ovog ispitivanja su isključene žene s drugim bolestima ili terapijama koje mogu utjecati na kosti. Žene su dnevno primale nadomjeske kalcija (barem 1000 mg) i vitamina D (barem 400 IU).

*Učinci na frakture kralježaka*

Denosumab je značajno smanjio rizik od novih fraktura kralježnice tijekom prve, druge i treće godine (p < 0,0001) (vidjeti tablicu 2).

**Tablica 2. Učinak denosumaba na rizik od novih fraktura kralježaka**

|  | Udio žena s frakturama (%) | Apsolutno smanjenje rizika (%)(95% CI) | Relativno smanjenje rizika (%)(95% CI) |
| --- | --- | --- | --- |
| Placebon = 3906 | Denosumabn = 3902 |
| 0‑1 godina | 2,2 | 0,9 | 1,4 (0,8; 1,9) | 61 (42, 74)\*\* |
| 0‑2 godina | 5,0 | 1,4 | 3,5 (2,7; 4,3) | 71 (61, 79)\*\* |
| 0‑3 godina | 7,2 | 2,3 | 4,8 (3,9; 5,8) | 68 (59, 74)\* |

\*p < 0,0001, \*\*p < 0,0001 – eksplorativna analiza

*Učinak na frakture kuka*

Denosumab je pokazao 40%‑tno relativno smanjenje (0,5%‑tno smanjenje apsolutnog rizika) rizika frakture kuka tijekom 3 godine (p < 0,05). Tijekom 3 godine incidencija frakture kuka bila je 1,2% u skupini koja je primala placebo u usporedbi s 0,7% u skupini koja je primala denosumab.

U post‑hoc analizi u žena > 75 godina zabilježeno je smanjenje relativnog rizika od 62% s denosumabom (1,4%‑tno smanjenje apsolutnog rizika, p < 0,01).

*Učinak na sve kliničke frakture*

Denosumab je značajno smanjio frakture za sve tipove/skupine fraktura (vidjeti Tablicu 3).

**Tablica 3. Učinak denosumaba na rizik kliničkih fraktura kroz 3 godine**

|  | Udio žena s frakturom (%)+ | Apsolutno smanjenje rizika (%)(95% CI) | Relativno smanjenje rizika (%)(95% CI) |
| --- | --- | --- | --- |
| Placebon = 3906 | Denosumabn = 3902 |
| Bilo koja klinička fraktura1 | 10,2 | 7,2 | 2,9 (1,6; 4,2) | 30 (19, 41)\*\*\* |
| Klinička fraktura kralježaka | 2,6 | 0,8 | 1,8 (1,2; 2,4) | 69 (53, 80)\*\*\* |
| Nevertebralna fraktura2 | 8,0 | 6,5 | 1,5 (0,3; 2,7) | 20 (5, 33)\*\* |
| Značajna nevertebralna fraktura3 | 6,4 | 5,2 | 1,2 (0,1; 2,2) | 20 (3, 34)\* |
| Značajna osteoporotička fraktura4 | 8,0 | 5,3 | 2,7 (1,6; 3,9) | 35 (22, 45)\*\*\* |

\*p ≤ 0,05, \*\*p = 0,0106 *(sekundarna završna točka uključena u prilagodbu za multiciplitet)*, \*\*\*p ≤ 0,0001

+ Učestalost događaja temeljem Kaplan‑Meierove procjene tijekom tri godine.

1 Uključuje kliničke frakture kralježaka i nevertebralne frakture.

2 Isključuje frakture kralježaka, lubanje, lica, mandibule, metakarpusa te falangi prstiju ruku i nogu.

3 Uključuje zdjelicu, distalni femur, proksimalnu tibiju, rebra, proksimalni humerus, podlakticu i kuk.

4 Uključuje kliničke frakture kralježaka, kuka, podlaktice i humerusa, prema definiciji SZO-a.

Denosumab je smanjio rizik od nevertebralnih fraktura u žena s inicijalnim BMD-om vrata femura ≤ ‑2,5; (35% smanjenje relativnog rizika: 4,1% smanjenje apsolutnog rizika; p < 0,001; eksplorativna analiza).

Smanjenje incidencije novih fraktura kralježaka i kuka te nevertebralnih fraktura uzimanjem denosumaba tijekom 3 godine je bilo konzistentno, neovisno o inicijalnom desetogodišnjem riziku za frakturu.

*Učinak na mineralnu gustoću kostiju*

Na svim mjerenim mjestima denosumab je u usporedbi s placebom značajno povisio BMD tijekom jedne, dvije i tri godine. Denosumab je tijekom 3 godine povisio BMD za 9,2% u lumbalnoj kralježnici, 6,0% za cijeli kuk, 4,8% na vratu femura, 7,9% na trohanteru kuka, 3,5% u distalnoj trećini radijusa i 4,1% za cijelo tijelo (za sve p < 0,0001).

U kliničkim ispitivanjima u kojima se ispitivao učinak prestanka uzimanja denosumaba BMD se vratio na približne razine prije terapije i ostao iznad placeba tijekom 18 mjeseci od zadnje doze. Ti podaci pokazuju da je za održavanje učinka lijeka potrebna stalna terapija denosumabom. Ponovno uvođenje denosumaba rezultiralo je porastom BMD koji je bio sličan onome kada je denosumab uveden po prvi puta.

*Otvoreni produžetak ispitivanja liječenja postmenopauzalne osteoporoze*

Ukupno 4550 žena (2343 denosumab i 2207 placebo) koje nisu propustile više od jedne doze ispitivanog lijeka u pivotalnom ispitivanju koje je opisano u prethodnom tekstu i koje su završile posjet u 36. mjesecu ispitivanja pristalo je uključiti se u 7‑godišnje, multinacionalno, multicentrično, otvoreno, produljeno ispitivanje na jednoj skupini kako bi se procijenila dugotrajna sigurnost primjene i djelotvornost denosumaba. Sve žene u produžetku ispitivanja trebale su primati denosumab 60 mg svakih 6 mjeseci, kao i svakodnevno kalcij (barem 1 g) i vitamin D (barem 400 IU). Ukupno 2626 ispitanika (58% žena uključenih u produžetak ispitivanja, tj. 34% žena uključenih u pivotalno ispitivanje) je završilo produžetak ispitivanja.

U bolesnika liječenih denosumabom do 10 godina, BMD je porastao u odnosu na početnu vrijednost u pivotalnom ispitivanju za 21,7% u lumbalnoj kralježnici, 9,2% u cijelom kuku, 9,0% u vratu bedrene kosti, 13,0% u trohanteru i 2,8% u distalnoj trećini radijusa. Srednja T‑vrijednost BMD-a lumbalne kralježnice na kraju ispitivanja bila je -1,3 u bolesnika liječenih 10 godina.

Kao mjera ishoda za sigurnost primjene procjenjivala se incidencija fraktura, no djelotvornost u sprječavanju fraktura se ne može procijeniti zbog velikog broja prekida terapije i ispitivanja otvorenog tipa. Kumulativna incidencija novih vertebralnih i nevertebralnih fraktura bila je približno 6,8%, odnosno 13,1% u bolesnika koji su ostali na terapiji denosumabom 10 godina (n = 1278). Bolesnici koji nisu završili ispitivanje, iz bilo kojeg razloga, imali su više stope prijeloma na terapiji.

Trinaest dokazanih slučajeva osteonekroze čeljusti (ONČ) i dva dokazana slučaja atipične frakture femura su se pojavila tijekom produžetka ispitivanja.

Klinička djelotvornost i sigurnost u muškaraca s osteoporozom

Ispitivana je djelotvornost i sigurnost denosumaba primjenjivanog jedanput svakih šest mjeseci tijekom razdoblja od jedne godine u 242 muškarca u dobi od 31‑84 godine. Iz ovog ispitivanja isključeni su ispitanici s eGFR < 30 ml/min/1,73m2. Svi muškarci su svakodnevno primali nadomjeske kalcija (barem 1000 mg) i vitamina D (barem 800 IU).

Primarna mjera djelotvornosti bila je postotak promjene BMD-a lumbalne kralježnice, djelotvornost kod frakture nije procijenjena. Denosumab je nakon 12 mjeseci značajno povećao BMD u odnosu na placebo na svim kliničkim mjestima mjerenja: 4,8% kod lumbalne kralježnice, 2,0% kod cijelog kuka, 2,2% kod vrata bedrene kosti, 2,3% kod trohantera kuka, te 0,9% kod distalne trećine radijusa (kod svih p<0,05). Denosumab je povećao BMD lumbalne kralježnice od početnih vrijednosti u 94,7% muškaraca unutar godine dana. Značajna povećanja BMD-a lumbalne kralježnice, cijelog kuka, vrata bedrene kosti i trohantera kuka zabilježena su nakon 6 mjeseci (p<0,0001).

Histologija kosti u žena u postmenopauzi i muškaraca s osteoporozom

Histologija kosti je procijenjena nakon 1 do 3 godine liječenja denosumabom u 62 žene u postmenopauzi s osteoporozom ili smanjenom koštanom masom koje ili prethodno nisu imale terapiju za osteoporozu ili su nakon ranije terapije alendronatom prešle na terapiju denosumabom. Pedeset devet žena je sudjelovalo u podstudiji biopsije kosti u 24. (n=41) i/ili 84. (n=22) mjesecu produžetka ispitivanja u postmenopauzalnih žena s osteoporozom. Histologija kosti je procijenjena i u 17 muškaraca s osteoporozom nakon 1 godine liječenja denosumabom. Rezultati biopsije kostiju pokazali su normalnu arhitekturu i kvalitetu kosti bez znakova defekata mineralizacije, vlaknaste kosti ili fibroze koštane srži. Nalazi histomorfometrije u produžetku ispitivanja u postmenopauzalnih žena s osteoporozom su pokazali da su antiresorptivni učinci denosumaba, mjereni pomoću učestalosti aktivacije i stopa formacije kosti, održani tijekom vremena.

Klinička djelotvornost i sigurnost u bolesnika s gubitkom koštane mase povezanog s deprivacijom androgena

Djelotvornost i sigurnost primjene denosumaba jednom svakih 6 mjeseci tijekom 3 godine ispitivana je u muškaraca s histološki potvrđenim nemetastazirajućim rakom prostate koji su primali ADT (1468 muškaraca u dobi 48‑97 godina) koji su imali povećan rizik od fraktura (definirano kao > 70 godina, ili < 70 godina s T‑vrijednostima BMD-a lumbalne kralješnice, cijelog kuka ili vrata femura < ‑1,0 ili osteoporotična fraktura u anamnezi). Svi muškarci svakodnevno su primali nadomjeske kalcija (barem 1000 mg) i vitamina D (barem 400 IU).

Na svim kliničkim mjestima mjerenja denosumab je, u usporedbi s placebom, značajno povisio BMD tijekom tri godine: 7,9% na lumbalnoj kralježnici, 5,7% na cijelom kuku, 4,9% na vratu femura, 6,9% na trohanteru kuka, 6,9% distalne trećine radijusa i 4,7% cijelog tijela (za sve p < 0,0001). U prospektivnoj planiranoj eksploratornoj analizi jedan mjesec nakon inicijalne doze zabilježen je značajan porast BMD‑a na lumbalnoj kralježnici, cijelom kuku, vratu femura i trohanteru kuka.

Denosumab je značajno smanjio relativan rizik novih fraktura kralježaka: 85% (1,6% smanjenje apsolutnog rizika) tijekom 1 godine, 69% (2,2% smanjenje apsolutnog rizika) tijekom 2 godine i 62% (2,4% smanjenje apsolutnog rizika) tijekom 3 godine (za sve p < 0,01).

Klinička djelotvornost i sigurnost u bolesnika s gubitkom koštane mase povezana s adjuvantnom terapijom inhibitorom aromataze

Djelotvornost i sigurnost denosumaba primjenjivanog jedanput svakih 6 mjeseci tijekom 2 godine ispitivane su u žena s nemetastazirajućim rakom dojke (252 žene u dobi 35‑84 godine) s početnim T‑vrijednostima BMD-a između -1,0 i -2,5 na lumbalnoj kralježnici, cijelom kuku ili vratu femura. Sve žene su svakodnevno primale nadomjeske kalcija (barem 1000 mg) i vitamina D (barem 400 IU).

Primarna mjera djelotvornosti bila je promjena BMD lumbalne kralježnice u postotcima, djelotvornost s obzirom na frakture nije procjenjivana. Na svim mjerenim mjestima denosumab je u usporedbi s placebom značajno povisio BMD tijekom dvije godine: 7,6% na lumbalnoj kralježnici, 4,7% na cijelom kuku, 3,6% na vratu femura, 5,9% na trohanteru kuka, 6,1% distalne trećine radijusa i 4,2% cijelog tijela (za sve p < 0,0001).

Liječenje gubitka koštane mase povezano sa sistemskom terapijom glukokortikoidima

Djelotvornost i sigurnost denosumaba ispitivane su u 795 bolesnika (70% žena i 30% muškaraca) u dobi od 20 do 94 godine koji su liječeni s ≥ 7,5 mg oralnog prednizona (ili ekvivalenta) dnevno.

Ispitane su dvije subpopulacije: bolesnici koji nastavljaju liječenje glukokortikoidima (≥ 7,5 mg prednizona ili ekvivalenta dnevno ≥ 3 mjeseca prije uključivanja u ispitivanje; n = 505) i bolesnici koji počinju liječenje glukokortikoidima (≥ 7,5 mg prednizona ili ekvivalenta dnevno < 3 mjeseca prije uključivanja u ispitivanje; n = 290). Bolesnici su bili randomizirani (1:1) za primanje 60 mg denosumaba supkutano jedanput svakih 6 mjeseci ili 5 mg oralnog risedronata jedanput dnevno (aktivna kontrola) tijekom 2 godine. Bolesnici su dnevno primali nadomjeske kalcija (barem 1000 mg) i vitamina D (barem 800 IU).

*Učinak na mineralnu gustoću kostiju (BMD)*

U subpopulaciji bolesnika koji nastavljaju liječenje glukokortikoidima denosumab više je povećao BMD lumbalne kralježnice u usporedbi s risedronatom tijekom 1 godine (denosumab 3,6%, risedronat 2,0%; p < 0,001) i 2 godine (denosumab 4,5%, risedronat 2,2%; p < 0,001). U subpopulaciji bolesnika koji počinju liječenje glukokortikoidima denosumab više je povećao BMD lumbalne kralježnice u usporedbi s risedronatom tijekom 1 godine (denosumab 3,1%, risedronat 0,8%; p < 0,001) i 2 godine (denosumab 4,6%, risedronat 1,5%; p < 0,001).

Uz to, denosumab imao je značajno veću srednju vrijednost povećanja postotka BMD‑a od početne vrijednosti u usporedbi s risedronatom na cijelom kuku, vratu femura i trohanteru kuka.

Cilj ispitivanja nije bio prikazati razlike u frakturama. Tijekom 1 godine incidencija novih radioloških vertebralnih fraktura u ispitanika bila je 2,7% (denosumab) u usporedbi s 3,2% (risedronat). Incidencija novih radioloških nevertebralnih fraktura u ispitanika bila je 4,3% (denosumab) u usporedbi s 2,5% (risedronat). Tijekom 2 godine odgovarajuće brojke bile su 4,1% u usporedbi s 5,8% za nove radiološke vertebralne frakture i 5,3% u usporedbi s 3,8% za nevertebralne frakture. Većina fraktura pojavila se u subpopulaciji bolesnika koji nastavljaju liječenje glukokortikoidima.

Pedijatrijska populacija

Ispitivanje faze 3 s jednom skupinom u kojemu su procijenjene djelotvornost, sigurnost i farmakokinetika provedeno je u djece koja imaju osteogenesis imperfecta, u dobi od 2 do 17 godina, od kojih je 52,3% muške djece, a 88,2% bijelaca. Ukupno je 153 ispitanika na početku supkutano (s.c.) primilo denosumab 1 mg/kg, do maksimalne doze od 60 mg svakih 6 mjeseci tijekom 36 mjeseci. Šezdeset ispitanika prešlo je na primjenu doze svaka 3 mjeseca.

Nakon 12 mjeseci primjene doze svaka 3 mjeseca, promjena srednje vrijednosti metodom najmanjih kvadrata (engl. *least squares*, LS) (standardna pogreška, SE) od početne vrijednosti za Z‑vrijednost BMD-a lumbalne kralježnice iznosila je 1,01 (0,12).

Najčešći štetni događaji prijavljeni tijekom primjene doze svakih 6 mjeseci bili su artralgija (45,8%), bol u ekstremitetima (37,9%), bol u leđima (32,7%) i hiperkalciurija (32,0%). Hiperkalcijemija je prijavljena tijekom primjene doze svakih 6 mjeseci (19%) i tijekom primjene doze svaka 3 mjeseca (36,7%). Ozbiljni štetni događaji hiperkalcijemije (13,3%) prijavljeni su tijekom primjene doze svaka 3 mjeseca.

U produžetku ispitivanja (N = 75) ozbiljni štetni događaji hiperkalcijemije (18,5%) zabilježeni su tijekom primjene doze svaka 3 mjeseca.

Ispitivanja su prekinuta ranije zbog pojave događaja opasnih po život i hospitalizacija zbog hiperkalcijemije (vidjeti dio 4.2).

Europska agencija za lijekove izuzela je obvezu podnošenja rezultata ispitavanja denosumaba u svim podskupinama pedijatrijske populacije u terapiji gubitka koštane mase povezanog s terapijom smanjivanja spolnih hormona, te u podskupinama pedijatrijske populacije u dobi mlađoj od 2 godine kod terapije osteoporoze. Vidjeti dio 4.2 za informacije o pedijatrijskoj primjeni.

**5.2 Farmakokinetička svojstva**

Apsorpcija

Nakon supkutane primjene doze od 1,0 mg/kg, što približno odgovara odobrenoj dozi od 60 mg, izloženost temeljem površine ispod krivulje (AUC) bila je 78%, u usporedbi s intravenskom primjenom iste doze. Za supkutanu dozu od 60 mg maksimalna koncentracija denosumaba u serumu (Cmax) od 6 µg/ml (raspon 1‑17 μg/ml) zabilježena je za 10 dana (raspon 2‑28 dana).

Biotransformacija

Denosumab ja sastavljen isključivo od aminokiselina i ugljikohidrata kao prirodni imunoglobulin te nije vjerojatno da će biti eliminiran putem jetrenih metaboličkih mehanizama. Očekuje se da njegov metabolizam i eliminacija slijede putove klirensa imunoglobulina rezultirajući razgradnjom na male peptide i pojedinačne aminokiseline.

Eliminacija

Nakon vrijednosti Cmax, razine u serumu su se smanjivale s poluvijekom od 26 dana (raspon 6‑52 dana) tijekom razdoblja od 3 mjeseca (raspon 1,5‑4,5 mjeseci). Šest mjeseci nakon doze 53% bolesnika nije imalo mjerljive količine denosumaba.

Nakon višekratnog supkutanog doziranja od 60 mg jedanput svakih 6 mjeseci tijekom vremena nije zabilježeno nakupljanje ili promjena farmakokinetike denosumaba. Stvaranje protutijela koja se vežu za denosumab nije utjecalo na farmakokinetiku denosumaba i bilo je slično u muškaraca i žena. Čini se da dob (28‑87 godina), rasa i stanje bolesti (niska koštana masa ili osteoporoza, rak prostate ili dojke) ne utječu značajno na farmakoinetiku denosumaba.

Zabilježen je trend između više tjelesne mase i niže izloženosti temeljem područja ispod krivulje (AUC) i Cmax. Međutim, taj trend se ne smatra klinički važnim s obzirom da su učinci temeljeni na markerima koštane pregradnje i povećanja BMD‑a bili konzistentni unutar širokog raspona tjelesnih težina.

Linearnost/nelinearnost

U ispitivanjima raspona doza denosumab je pokazao nelinearnu farmakokinetiku ovisnu o dozi, s nižim klirensom pri većim dozama ili koncentracijama, ali s povećanjima približno proporcionalnima dozi pri dozama 60 mg i većim.

Oštećenje funkcije bubrega

U ispitivanju u 55 bolesnika koji su imali različite stupnjeve bubrežne funkcije, uključujući bolesnike na dijalizi, stupanj oštećenja funkcije bubrega nije utjecao na farmakokinetiku denosumaba.

Oštećenje funkcije jetre

Nisu provođena pojedinačna ispitivanja na bolesnicima s oštećenjem funkcije jetre. Općenito, monoklonalna protutijela se ne eliminiraju putem jetrenih metaboličkih mehanizama. Ne očekuje se da oštećenje funkcije jetre utječe na farmakokinetiku denosumaba.

Pedijatrijska populacija

Denosumab se ne smije primjenjivati u pedijatrijskoj populaciji (vidjeti dijelove 4.2 i 5.1).

U ispitivanju faze 3 u pedijatrijskih bolesnika koji imaju osteogenesis imperfecta (N = 153), maksimalna koncentracija denosumaba u serumu zabilježena je 10. dan za sve dobne skupine. Pri primjeni doze svaka 3 mjeseca i svakih 6 mjeseci srednje vrijednosti zabilježene koncentracije denosumaba u serumu neposredno prije sljedeće doze (engl. *trough*) bile su više za djecu u dobi od 11 do 17 godina, dok su u djece u dobi od 2 do 6 godina zabilježene najniže srednje vrijednosti koncentracije neposredno prije sljedeće doze.

**5.3 Neklinički podaci o sigurnosti primjene**

U ispitivanjima toksičnosti za jednu i ponavljane doze denosumaba u makaki majmuna doze denosumaba koje su imale 100 do 150 puta veću sistemsku izloženost od preporučene doze za ljude nisu utjecale na kardiovaskularnu fiziologiju, mušku ili žensku reprodukciju ili proizvele toksičnost za određeni ciljni organ.

Nisu se procjenjivale standardne pretrage za ispitivanje genotoksičnog potencijala denosumaba jer te pretrage nisu relevantne za ovu molekulu. Međutim, zbog svojih svojstava nije vjerojatno da denosumab ima ikakav genotoksični potencijal.

Kancerogeni potencijal denosumaba nije ispitivan u dugoročnim ispitivanjima u životinja.

U pretkliničkim ispitivanjima na *knockout* soju miševa kojima nedostaje RANK ili RANKL u fetusa su zabilježene smetnje u formiranju limfnih čvorova. U *knockout* soja miševa kojima nedostaje RANK ili RANKL primijećena je također i odsutnost laktacije zbog inhibicije sazrijevanja mliječne žlijezde (lobulo‑alveolarni žljezdani razvoj tijekom trudnoće).

U ispitivanju u makaki majmuna izloženim denosumabu tijekom perioda ekvivalentnog prvom tromjesečju pri AUC izloženosti do 99 puta većoj od doze u ljudi (60 mg svakih 6 mjeseci) nije pokazana štetnost za majku ili fetus. U ovom ispitivanju fetalni limfni čvorovi nisu pregledani.

U drugom ispitivanju u makaki majmuna koji su primili denosumab tijekom trudnoće s AUC izloženosti 119 puta većom od doze u ljudi (60 mg svakih 6 mjeseca), zabilježeno je povećanje mrtvorođenosti i postnatalnog mortaliteta; poremećaj rasta kosti koji rezultira smanjenom snagom kosti, smanjena hematopoeza, poremećaj poretka zubi; nedostatak perifernih limfnih čvorova; smanjen neonatalni rast. Nije ustanovljena razina pri kojoj nema štetnih učinaka za reprodukciju. Tijekom 6 mjeseci nakon poroda promjene povezane uz kost pokazale su oporavak i nije bilo učinka na izbijanje zubi. Međutim, učinak na limfne čvorove i poremećen poredak zubi je ostao te je u jedne životinje zabilježena minimalna do umjerena mineralizacija u više tkiva (povezanost s liječenjem nije sigurna). Nije bilo dokaza za štetnost po majku prije poroda. Nuspojave u majke pojavile su se rijetko tijekom poroda. Razvoj majčinih mliječnih žlijezda bio je normalan.

U pretkliničkim ispitivanjima kvalitete kosti u majmuna pri dugoročnoj terapiji denosumabom smanjenje pregradnje kosti povezano je s poboljšanjem koštane čvrstoće i normalnom histologijom kosti. U majmuna s ovariektomijom koji su tretirani denosumabom zabilježeno je prolazno smanjenje razina kalcija i prolazno povišenje razina paratiroidnog hormona.

U muških miševa koji su genetski modificirani da eksprimiraju huRANKL (*knock‑in* miševi), podvrgnutih transkortikalnim frakturama, denosumab je u usporedbi s kontrolom odgodio uklanjanje hrskavice i preoblikovanje frakturnog kalusa, ali nije bilo neželjenih učinaka na biomehaničku snagu.

U *knockout* miševa (vidjeti dio 4.6) kojima nedostaje RANK ili RANKL primijećena je smanjena tjelesna težina, smanjen rast kosti i nedostatak izbijanja zuba. U neonatalnih štakora je inhibicija RANKL (ciljno mjesto denosumab terapije) s visokim dozama spoja osteoprotegerina vezanog za Fc (OPG‑Fc) povezana s inhibicijom koštanog rasta i nicanja zuba. U ovom modelu navedene promjene bile su djelomično reverzibilne nakon prekida doziranja s RANKL inhibitorima. Adolescenti primata kojima je primijenjena doza denosumaba 27 i 150 puta veća (10 i 50 mg/kg doza) od kliničke izloženosti su imali abnormalne ploče rasta. Stoga, terapija denosumabom može poremetiti koštani rast u djece s otvorenim pločama rasta te može inhibirati nicanje zubi.

**6. FARMACEUTSKI PODACI**

**6.1 Popis pomoćnih tvari**

acetatna kiselina\*

natrijev acetat trihidrat (za podešavanje pH)\*

sorbitol (E420)

polisorbat 20 (E432)

voda za injekcije

\* Acetatni pufer se stvara miješanjem acetatne kiseline i natrijevog acetat trihidrata

**6.2 Inkompatibilnosti**

Zbog nedostatka ispitivanja kompatibilnosti ovaj lijek se ne smije miješati s drugim lijekovima.

**6.3 Rok valjanosti**

4 godine.

Jednom kad se izvadi iz hladnjaka, Stoboclo se može čuvati na sobnoj temperaturi (do 25 °C) do 30 dana u originalnom pakiranju. Stoboclo se mora iskoristiti u roku navedenog jednomjesečnog razdoblja.

**6.4 Posebne mjere pri čuvanju lijeka**

Čuvati u hladnjaku (2 °C – 8 °C).

Ne zamrzavati.

Napunjenu štrcaljku čuvati u vanjskom pakiranju radi zaštite od svjetlosti.

**6.5 Vrsta i sadržaj spremnika**

Jedan ml otopine u napunjenoj štrcaljki za jednokratnu uporabu od borosilikatnog stakla tipa I, s (bromobutilnim) gumenim čepom i iglom promjera 27 G od nehrđajućeg čelika sa sigurnosnim štitnikom.

Pakiranje sadrži jednu napunjenu štrcaljku sa sigurnosnim štitnikom.

**6.6 Posebne mjere za zbrinjavanje i druga rukovanja lijekom**

* Otopinu treba pregledati prije primjene. Nemojte injicirati otopinu ako sadrži vidljive čestice ili je zamućena ili je promijenila boju.
* Ne tresite.
* Kako biste izbjegli nelagodu na mjestu injekcije, prije injiciranja dozvolite da napunjena štrcaljka postigne sobnu temperaturu (do 25 °C) te injicirajte polagano.
* Injicirajte cijeli sadržaj napunjene štrcaljke.
* Opsežne upute za pripremu i primjenu lijeka Stoboclo priložene su u pakiranju.

Neiskorišten lijek ili otpadni materijal potrebno je zbrinuti sukladno nacionalnim propisima.

**7. NOSITELJ ODOBRENJA ZA STAVLJANJE LIJEKA U PROMET**

Celltrion Healthcare Hungary Kft.

1062 Budimpešta

Váci út 1-3. WestEnd Office Building B torony

Mađarska

**8. BROJ(EVI) ODOBRENJA ZA STAVLJANJE LIJEKA U PROMET**

EU/1/24/1905/001

**9. DATUM PRVOG ODOBRENJA / DATUM OBNOVE ODOBRENJA**

Datum prvog odobrenja: 14 veljača 2025

**10. DATUM REVIZIJE TEKSTA**

Detaljnije informacije o ovom lijeku dostupne su na internetskoj stranici Europske agencije za lijekove [https://www.ema.europa.eu](https://www.ema.europa.eu/%3C).

**PRILOG II.**

A. PROIZVOĐAČI BIOLOŠKE DJELATNE TVARI I PROIZVOĐAČI ODGOVORNI ZA PUŠTANJE SERIJE LIJEKA U PROMET

B. UVJETI ILI OGRANIČENJA VEZANI UZ OPSKRBU I PRIMJENU

C. OSTALI UVJETI I ZAHTJEVI ODOBRENJA ZA STAVLJANJE LIJEKA U PROMET

D. UVJETI ILI OGRANIČENJA VEZANI UZ SIGURNU I UČINKOVITU PRIMJENU LIJEKA

A. PROIZVOĐAČI BIOLOŠKE DJELATNE TVARI I PROIZVOĐAČI ODGOVORNI ZA PUŠTANJE SERIJE LIJEKA U PROMET

Naziv i adresa proizvođača biološke djelatne tvari

CELLTRION, Inc.

20, Academy-ro 51 beon-gil,

Yeonsu-gu, Incheon, 22014

Republika Koreja

Naziv i adresa proizvođača odgovornih za puštanje serije lijeka u promet

Nuvisan France S.A.R.L

2400 Route des Colles,

Biot, 06410

Francuska

Midas Pharma GmbH

Rheinstrasse 49, West,

Ingelheim Am Rhein,

Rhineland-Palatinate, 55218

Njemačka

Kymos S.L.

Ronda de Can Fatjó, 7B

Parc Tecnològic del Vallès,

Cerdanyola del Vallès,

Barcelona, 08290

Španjolska

Na tiskanoj uputi o lijeku mora se navesti naziv i adresa proizvođača odgovornog za puštanje navedene serije u promet.

B. UVJETI ILI OGRANIČENJA VEZANI UZ OPSKRBU I PRIMJENU

Lijek se izdaje na recept.

C. OSTALI UVJETI I ZAHTJEVI ODOBRENJA ZA STAVLJANJE LIJEKA U PROMET

* **Periodička izvješća o neškodljivosti lijeka (PSUR‑evi)**

Zahtjevi za podnošenje PSUR‑eva za ovaj lijek definirani su u referentnom popisu datuma EU (EURD popis) predviđenom člankom 107.c stavkom 7. Direktive 2001/83/EZ i svim sljedećim ažuriranim verzijama objavljenima na europskom internetskom portalu za lijekove.

D. UVJETI ILI OGRANIČENJA VEZANI UZ SIGURNU I UČINKOVITU PRIMJENU LIJEKA

* **Plan upravljanja rizikom (RMP)**

Nositelj odobrenja obavljat će zadane farmakovigilancijske aktivnosti i intervencije, detaljno objašnjene u dogovorenom Planu upravljanja rizikom (RMP), koji se nalazi u Modulu 1.8.2 Odobrenja za stavljanje lijeka u promet, te svim sljedećim dogovorenim ažuriranim verzijama RMP‑a.

Ažurirani RMP treba dostaviti:

* na zahtjev Europske agencije za lijekove;
* prilikom svake izmjene sustava za upravljanje rizikom, a naročito kada je ta izmjena rezultat primitka novih informacija koje mogu voditi ka značajnim izmjenama omjera koristi i rizika, odnosno kada je izmjena rezultat ostvarenja nekog važnog cilja (u smislu farmakovigilancije ili minimizacije rizika).
* **Dodatne mjere minimizacije rizika**

Nositelj odobrenja mora osigurati primjenu kartice s podsjetnikom za bolesnika u svezi osteonekroze čeljusti.

**PRILOG III.**

**OZNAČIVANJE I UPUTA O LIJEKU**

A. OZNAČIVANJE

**PODACI KOJI SE MORAJU NALAZITI NA VANJSKOM PAKIRANJU**

**VANJSKA KUTIJA ZA NAPUNJENU ŠTRCALJKU SA SIGURNOSNIM ŠTITNIKOM**

**1. NAZIV LIJEKA**

Stoboclo 60 mg otopina za injekciju u napunjenoj štrcaljki

denosumab

**2. NAVOĐENJE DJELATNE(IH) TVARI**

Napunjena štrcaljka od 1 ml sadrži 60 mg denosumaba (60 mg/ml).

**3. POPIS POMOĆNIH TVARI**

Pomoćne tvari: acetatna kiselina, natrijev acetat trihidrat, sorbitol (E420), polisorbat 20 (E432), voda za injekcije.

Za više informacija vidjeti uputu o lijeku.

**4. FARMACEUTSKI OBLIK I SADRŽAJ**

Otopina za injekciju

1 napunjena štrcaljka sa sigurnosnim štitnikom.

60 mg/1 ml

**5. NAČIN I PUT(EVI) PRIMJENE LIJEKA**

Za supkutanu primjenu.

**Važno:** pročitajte uputu o lijeku prije rukovanja napunjenom štrcaljkom.

Ne tresite.

Prije uporabe pročitajte uputu o lijeku.

**6. POSEBNO UPOZORENJE O ČUVANJU LIJEKA IZVAN POGLEDA I DOHVATA DJECE**

Čuvati izvan pogleda i dohvata djece.

**7. DRUGO(A) POSEBNO(A) UPOZORENJE(A), AKO JE POTREBNO**

**8. ROK VALJANOSTI**

Rok valjanosti

**9. POSEBNE MJERE ČUVANJA**

Čuvati u hladnjaku.

Ne zamrzavati.

Napunjenu štrcaljku čuvati u vanjskom pakiranju radi zaštite od svjetlosti.

**10. POSEBNE MJERE ZA ZBRINJAVANJE NEISKORIŠTENOG LIJEKA ILI OTPADNIH MATERIJALA KOJI POTJEČU OD LIJEKA, AKO JE POTREBNO**

**11. NAZIV I ADRESA NOSITELJA ODOBRENJA ZA STAVLJANJE LIJEKA U PROMET**

Celltrion Healthcare Hungary Kft.

1062 Budimpešta

Váci út 1-3. WestEnd Office Building B torony

Mađarska

**12. BROJ(EVI) ODOBRENJA ZA STAVLJANJE LIJEKA U PROMET**

EU/1/24/1905/001 1 napunjena štrcaljka

**13. BROJ SERIJE**

Broj serije

**14. NAČIN IZDAVANJA LIJEKA**

**15. UPUTE ZA UPORABU**

**16. PODACI NA BRAILLEOVOM PISMU**

Stoboclo 60 mg

**17. JEDINSTVENI IDENTIFIKATOR – 2D BARKOD**

Sadrži 2D barkod s jedinstvenim identifikatorom.

**18. JEDINSTVENI IDENTIFIKATOR – PODACI ČITLJIVI LJUDSKIM OKOM**

PC

SN

NN

**PODACI KOJE MORA NAJMANJE SADRŽAVATI MALO UNUTARNJE PAKIRANJE**

**NALJEPNICA ZA NAPUNJENU ŠTRCALJKU SA SIGURNOSNIM ŠTITNIKOM**

**1. NAZIV LIJEKA I PUT(EVI) PRIMJENE LIJEKA**

Stoboclo 60 mg injekcija

denosumab

s.c.

**2. NAČIN PRIMJENE LIJEKA**

3. ROK VALJANOSTI

EXP

4. BROJ SERIJE

Lot

**5. SADRŽAJ PO TEŽINI, VOLUMENU ILI DOZNOJ JEDINICI LIJEKA**

60 mg/1 ml

**6. DRUGO**

**TEKST NA KARTICI – PODSJETNIKU (uključena u pakiranju)**

Stoboclo 60 mg injekcija

denosumab

s.c.

Sljedeća injekcija za 6 mjeseci:

Koristite lijek Stoboclo onoliko dugo koliko Vam je liječnik propisao

Celltrion Healthcare Hungary Kft.

B. UPUTA O LIJEKU

**Uputa o lijeku: Informacija za korisnika**

**Stoboclo 60 mg otopina za injekciju u napunjenoj štrcaljki**

denosumab

Ovaj je lijek pod dodatnim praćenjem. Time se omogućuje brzo otkrivanje novih sigurnosnih informacija. Prijavom svih sumnji na nuspojavu i Vi možete pomoći. Za postupak prijavljivanja nuspojava, pogledajte dio 4.

**Pažljivo pročitajte cijelu uputu prije nego počnete primjenjivati ovaj lijek jer sadrži Vama važne podatke.**

* Sačuvajte ovu uputu. Možda ćete je trebati ponovno pročitati.
* Ako imate dodatnih pitanja, obratite se liječniku ili ljekarniku.
* Ovaj je lijek propisan samo Vama. Nemojte ga davati drugima. Može im naškoditi, čak i ako su njihovi znakovi bolesti jednaki Vašima.
* Ako primijetite bilo koju nuspojavu, potrebno je obavijestiti liječnika ili ljekarnika. To uključuje i svaku moguću nuspojavu koja nije navedena u ovoj uputi. Pogledajte dio 4.
* Vaš liječnik će Vam dati karticu s podsjetnikom za bolesnika, koja sadrži važne sigurnosne informacije koje trebate znati prije i tijekom liječenja lijekom Stoboclo.

**Što se nalazi u ovoj uputi**

1. Što je Stoboclo i za što se koristi
2. Što morate znati prije nego počnete primjenjivati lijek Stoboclo
3. Kako primjenjivati lijek Stoboclo
4. Moguće nuspojave
5. Kako čuvati lijek Stoboclo
6. Sadržaj pakiranja i druge informacije

**1. Što je Stoboclo i za što se koristi**

**Što je Stoboclo i kako djeluje**

Stoboclo sadrži denosumab, bjelančevinu (monoklonsko protutijelo) koja sprječava djelovanje jedne druge bjelančevine kako bi se liječio gubitak koštane mase i osteoporoza. Liječenje lijekom Stoboclo čini kosti jačima i manje lomljivima.

Kost je živo tkivo i stalno se obnavlja. Estrogen pomaže da kosti ostanu zdrave. Nakon menopauze razina estrogena pada što može uzrokovati da kosti postanu tanke i krhke. Ovo može na kraju voditi do stanja zvanog osteoporoza. Osteoporoza se može javiti i u muškaraca zbog niza uzroka koji uključuju starenje i/ili nisku razinu muškog hormona, testosterona. Može se javiti i u bolesnika koji primaju glukokortikoide. Mnogi bolesnici s osteoporozom nemaju simptoma, ali su također pod rizikom od prijeloma kostiju, posebice kralježnice, kukova i ručnog zgloba.

Operacija ili lijekovi koji sprečavaju proizvodnju estrogena ili testosterona, a koriste se u terapiji bolesnika s rakom dojke ili prostate, mogu također uzrokovati gubitak koštane mase. Kosti postanu slabije i lakše pucaju.

**Za što se Stoboclo koristi**

Stoboclo se koristi u liječenju:

* osteoporoze u žena nakon menopauze (postmenopauza) i muškaraca koji imaju povećani rizik od prijeloma kosti, smanjujući rizik od prijeloma kralježaka, kuka te nevertebralnih prijeloma.
* gubitka koštane mase koji je rezultat smanjenja količine hormona (testosteron) koje je uzrokovano operacijom ili terapijom lijekovima u bolesnika s rakom prostate.
* gubitka koštane mase koji je rezultat dugotrajnog liječenja glukokortikoidima u bolesnika koji imaju povećani rizik od fraktura.

**2. Što morate znati prije nego počnete primjenjivati lijek Stoboclo**

**Nemojte primjenjivati lijek Stoboclo**

* ako imate niske razine kalcija u krvi (hipokalcijemija).
* ako ste alergični na denosumab ili neki drugi sastojak ovog lijeka (naveden u dijelu 6.).

**Upozorenja i mjere opreza**

Razgovarajte s svojim liječnikom ili ljekarnikom prije nego počnete primjenjivati lijek Stoboclo.

Tijekom liječenja lijekom Stoboclo može Vam se pojaviti kožna infekcija sa simptomima kao što su natečeno područje s crvenom kožom, najčešće u području donjeg dijela noge, koje se čini vruće i osjetljivo (celulitis) i možda sa simptomima vrućice. Odmah se javite Vašem liječniku ako se pojavi bilo koji od ovih simptoma.

Tijekom liječenja lijekom Stoboclo biste također trebali uzimati nadomjeske kalcija i vitamina D. Vaš liječnik će o tome razgovarati s Vama.

Tijekom liječenja lijekom Stoboclo možete imati niske razine kalcija u krvi. Molimo, odmah recite liječniku ukoliko primijetite bilo koji od sljedećih simptoma: spazme, trzanje ili grčeve u mišićima i/ili obamrlost ili trnce u prstima, nožnim prstima ili oko usta, i/ili napadaje, smetenost ili gubitak svijesti.

Prijavljeni su rijetki slučajevi izrazito niskih razina kalcija u krvi koji su doveli do hospitalizacije, pa čak i do reakcija opasnih po život. Razine kalcija u Vašoj krvi provjeravat će se (krvnim pretragama) prije svake doze, a u bolesnika predisponiranih za hipokalcijemiju još dodatno unutar dva tjedna nakon početne doze.

Recite liječniku ako imate ili ste ikada imali ozbiljnih problema s bubrezima, zatajenje bubrega ili ste trebali dijalizu ili da uzimate lijekove zvane glukokortikoidi (poput prednizolona ili deksametazona), što može povećati Vaš rizik od niske razine kalcija u krvi ako ne uzimate nadomjeske kalcija.

Problemi s usnom šupljinom, zubima ili čeljusti

Nuspojava zvana osteonekroza čeljusti (ONČ) (oštećenje kosti čeljusti) je rijetko prijavljivana (može se pojaviti u do 1 na 1000 osoba) u bolesnika koji primaju denosumab za osteoporozu. Rizik od ONČ-a povećava se u bolesnika koji se liječe dugoročno (može se pojaviti u do 1 na 200 osoba ako se liječe 10 godina). ONČ se također može javiti nakon prestanka liječenja. Važno je pokušati spriječiti razvoj ONČ-a jer to može biti bolno stanje koje je teško liječiti. Kako bi se smanjio rizik od razvoja ONČ-a, poduzmite sljedeće mjere opreza:

Prije početka liječenja, obavijestite svog liječnika ili medicinsku sestru (zdravstvenog radnika) ako:

* imate probleme sa usnom šupljinom ili zubima poput lošeg zdravlja zubi, bolesti desni ili planirano vađenje zuba.
* nemate redovite stomatološke preglede ili niste dugo vremena obavili stomatološki pregled.
* ste pušač (jer to može povećati rizik od problema sa zubima).
* ste ranije liječeni bisfosfonatima (koriste se za liječenje ili sprječavanje bolesti kostiju).
* uzimate lijekove zvane kortikosteroidi (poput prednizolona ili deksametazona).
* imate rak.

Vaš liječnik može zatražiti da obavite stomatološki pregled prije nego započnete liječenje s lijekom Stoboclo.

Tijekom liječenja trebate održavati dobru oralnu higijenu i odlaziti na redovite stomatološke preglede. Ako nosite zubnu protezu trebate biti sigurni da pravilno prianja. Ako ste u tijeku stomatološkog liječenja ili ćete biti podvrgnuti stomatološkom kirurškom zahvatu (npr. vađenje zuba), obavijestite Vašeg liječnika o stomatološkom liječenju i recite Vašem stomatologu da se liječite lijekom Stoboclo.

Obratite se odmah Vašem liječniku ili stomatologu ukoliko imate bilo kakvih problema s vašim ustima ili zubima kao što su klimanje zubi, bol ili otekline, ili nezarastanje rana ili iscjedak, jer to mogu biti znakovi ONČ.

Neuobičajeni prijelomi bedrene kosti

U nekih osoba pojavili su se neuobičajeni prijelomi bedrene kosti tijekom liječenja denosumabom. Javite se svojem liječniku ako osjetite novu ili neobičnu bol u kuku, preponi ili bedru.

**Djeca i adolescenti**

Stoboclo se ne smije primjenjivati u djece i adolescenata mlađih od 18 godina.

**Drugi lijekovi i Stoboclo**

Obavijestite svog liječnika ili ljekarnika ako uzimate, nedavno ste uzeli ili biste mogli uzeti bilo koje druge lijekove. Posebno je važno da obavijestite liječnika ako se liječite s drugim lijekom koji sadrži denosumab.

Ne smijete uzimati lijek Stoboclo zajedno s drugim lijekom koji sadrži denosumab.

**Trudnoća i dojenje**

Stoboclo nije ispitivan na trudnicama. Važno je da obavijestite svog liječnika ako ste trudni, mislite da biste mogli biti trudni ili planirate imati dijete. Ne preporuča se korištenje lijeka Stoboclo u trudnoći. Žene reproduktivne dobi trebaju koristiti učinkovite metode kontracepcije tijekom liječenja lijekom Stoboclo i najmanje 5 mjeseci nakon prestanka liječenja lijekom Stoboclo.

Ako zatrudnite tijekom liječenja s lijekom Stoboclo ili za manje od 5 mjeseci nakon prestanka liječenja lijekom Stoboclo, molimo Vas obavijestite o tome svog liječnika.

Nije poznato izlučuje li se denosumab u majčino mlijeko. Važno je da kažete Vašem liječniku ako dojite ili planirate dojiti. Tada će Vam liječnik pomoći odlučiti trebate li prestati dojiti ili prestati uzimati lijek Stoboclo, uzimajući u obzir koristi dojenja za dijete i koristi lijeka Stoboclo za majku.

Ako dojite tijekom liječenja lijekom Stoboclo, molimo Vas obavijestite Vašeg liječnika o tome.

Prije uzimanja bilo kojeg lijeka, pitajte liječnika ili ljekarnika za savjet.

**Upravljanje vozilima i strojevima**

Stoboclo ne utječe ili zanemarivo utječe na sposobnost upravljanja vozilima i rada sa strojevima.

**Stoboclo sadrži sorbitol (E420)**

Ovaj lijek sadrži 47 mg sorbitola u jednom ml otopine.

**Stoboclo sadrži natrij**

Ovaj lijek sadrži manje od 1 mmol (23 mg) natrija po dozi od 60 mg, tj. zanemarive količine natrija.

**Stoboclo sadrži polisorbat 20 (E432)**

Ovaj lijek sadrži 0,1 mg polisorbata 20 u jednoj štrcaljki, što odgovara 0,1 mg/ml. Polisorbati mogu uzrokovati alergijske reakcije. Obavijestite svog liječnika ako imate bilo koju alergiju za koju znate.

**3. Kako primjenjivati lijek Stoboclo**

Preporučena doza je jedna napunjena štrcaljka od 60 mg primijenjena kao jedna injekcija pod kožu (supkutano) jedanput svakih 6 mjeseci. Najbolje mjesto za injekcije je gornji dio bedara i trbuh. Vaš njegovatelj također može koristiti vanjski dio nadlaktice. Upitajte Vašeg liječnika za datum sljedeće moguće injekcije. Svako pakiranje lijeka Stoboclo sadrži karticu s podsjetnikom priloženu u kutiji koja koristi da sebi zabilježite datum sljedeće injekcije.

Dok ste na terapiji lijekom Stoboclo također biste trebali uzimati nadomjeske kalcija i vitamina D. Vaš liječnik će razgovarati o tome s Vama.

Vaš liječnik može odlučiti da je bolje da Vi ili Vaš njegovatelj dajete injekcije lijeka Stoboclo. Vaš će liječnik ili pružatelj medicinske skrbi pokazati Vama ili Vašem njegovatelju kako primjenjivati lijek Stoboclo. Za upute kako injicirati lijek Stoboclo, molimo pročitajte odjeljak na kraju ove upute.

Ne tresite.

**Ako ste zaboravili primijeniti lijek Stoboclo**

Ako ste propustili dozu lijeka Stoboclo, injekciju treba primiti što je prije moguće. Nakon toga, injekcije treba planirati svakih šest mjeseci od datuma zadnje injekcije.

**Ako prestanete primjenjivati lijek Stoboclo**

Kako biste dobili najviše koristi od svoje terapije za smanjenje rizika od prijeloma, važno je da koristite lijek Stoboclo toliko dugo koliko Vam je liječnik propisao. Nemojte prekinuti terapiju prije nego što razgovarate s Vašim liječnikom.

**4. Moguće nuspojave**

Kao i svi lijekovi, ovaj lijek može uzrokovati nuspojave iako se one neće javiti kod svakoga.

Manje često, bolesnici koji primaju lijek Stoboclo mogu razviti kožne infekcije (najčešće celulitis). **Molimo da odmah obavijestite Vašeg liječnika** ako se pojave bilo koji od ovih simptoma dok ste na terapiji lijekom Stoboclo: natečeno, crveno područje kože, najčešće u donjem dijelu noge, koje je vruće i osjetljivo, uz moguće simptome vrućice.

Rijetko, bolesnici koji primaju lijek Stoboclo mogu razviti bol u ustima i/ili čeljusti, oticanje ili rane koje ne cijele u ustima ili čeljusti, iscjedak, utrnulost ili osjećaj težine u čeljusti, ili gubitak zuba. Ovo može biti znak oštećenja kosti u čeljusti (osteonekroza). Ukoliko osjetite takve simptome tijekom liječenja lijekom Stoboclo ili nakon prestanka liječenja, **odmah recite svom liječniku ili stomatologu.**

Rijetko, bolesnici koji primaju lijek Stoboclo mogu imati niske razine kalcija u krvi (hipokalcijemija); izrazito niske razine kalcija u krvi mogu dovesti do hospitalizacije i čak biti opasne po život. Simptomi uključuju spazme, trzaje ili grčeve u mišićima i/ili utrnulost ili trnce u prstima, nožnim prstima ili oko usta, i/ili napadaje, smetenost ili gubitak svijesti. Ukoliko se bilo što od navedenog odnosi na Vas, **recite odmah svom liječniku.** Niska razina kalcija u krvi može također dovesti do promjene u srčanom ritmu koja se zove produženje QT intervala i može se uočiti na elektrokardiogramu (EKG).

Rijetko, u bolesnika koji primaju lijek Stoboclo mogu se pojaviti neuobičajeni prijelomi bedrene kosti. **Javite se svojem liječniku** ako osjetite novu ili neobičnu bol u kuku, preponi ili bedru jer to može biti rani znak mogućeg prijeloma bedrene kosti.

Rijetko, u bolesnika koji primaju lijek Stoboclo mogu se pojaviti alergijske reakcije. Simptomi uključuju oticanje lica, usana, jezika, grla ili drugih dijelova tijela; osip, svrbež ili urtike na koži, piskanje ili otežano disanje. **Molimo obavijestite svog liječnika** ako se pojave bilo koji od ovih simptoma dok ste na terapiji lijekom Stoboclo.

**Vrlo česte nuspojave** (mogu se pojaviti u više od 1 na 10 osoba):

* bol u kostima, zglobovima i/ili mišićima koja je ponekad teška,
* bol u ruci ili nozi (bol u udovima).

**Česte nuspojave (**mogu se pojaviti u do 1 na 10 osoba):

* bolno mokrenje, često mokrenje, krv u urinu, nemogućnost zadržavanja urina,
* infekcije gornjeg dišnog sustava,
* bol, trnci ili utrnulost koja se širi niz nogu (išijas),
* zatvor,
* nelagoda u trbuhu,
* osip,
* promjene na koži sa svrbežom, crvenilom i/ili suhoćom (ekcem),
* gubitak kose (alopecija).

**Manje česte nuspojave** (mogu se pojaviti u do 1 na 100 osoba):

* vrućica, povraćanje i bol u trbuhu te nelagoda u trbuhu (divertikulitis),
* infekcija uha,
* osip koji se može pojaviti na koži ili rane u ustima (izbijanje lihenoidnih kožnih promjena uzrokovano lijekom).

**Vrlo rijetke nuspojave** (mogu se pojaviti u do 1 na 10 000 osoba):

* alergijska reakcija koja može oštetiti krvne žile uglavnom u koži (npr. ljubičaste ili smećkasto-crvene mrlje, urtike ili rane na koži) (hipersenzitivni vaskulitis).

**Nepoznato** (učestalost se ne može procijeniti iz dostupnih podataka):

* obratite se Vašem liječniku ako imate bol u uhu, iscjedak iz uha i/ili infekciju uha. To mogu biti znakovi oštećenja kosti u uhu.

**Prijavljivanje nuspojava**

Ako primijetite bilo koju nuspojavu, potrebno je obavijestiti liječnika ili ljekarnika. To uključuje i svaku moguću nuspojavu koja nije navedena u ovoj uputi. Nuspojave možete prijaviti izravno putem nacionalnog sustava za prijavu nuspojava: navedenog u [Dodatku V](https://www.ema.europa.eu/documents/template-form/qrd-appendix-v-adverse-drug-reaction-reporting-details_en.docx). Prijavljivanjem nuspojava možete pridonijeti u procjeni sigurnosti ovog lijeka.

**5. Kako čuvati lijek Stoboclo**

Lijek čuvajte izvan pogleda i dohvata djece.

Ovaj lijek se ne smije upotrijebiti nakon isteka roka valjanosti navedenog na naljepnici i kutiji iza oznake „EXP“/ „Rok valjanosti“. Rok valjanosti odnosi se na zadnji dan navedenog mjeseca.

Čuvati u hladnjaku (2 °C – 8 °C).

Ne zamrzavati.

Napunjenu štrcaljku čuvati u vanjskom pakiranju radi zaštite od svjetlosti.

Napunjenu štrcaljku možete ostaviti izvan hladnjaka kako bi prije injiciranja dostigla sobnu temperaturu (do 25 °C). Ovo će injekciju učiniti ugodnijom. Jednom kada je napunjena štrcaljka ostavljena kako bi dostigla sobnu temperaturu (do 25 °C), mora se iskoristiti unutar jednomjesečnog razdoblja.

Nikada nemojte nikakve lijekove bacati u otpadne vode ili kućni otpad. Pitajte svog ljekarnika kako baciti lijekove koje više ne koristite. Ove će mjere pomoći u očuvanju okoliša.

**6. Sadržaj pakiranja i druge informacije**

**Što Stoboclo sadrži**

* Djelatna tvar je denosumab. Jedna napunjena štrcaljka od 1 ml sadrži 60 mg denosumaba (60 mg/ml).
* Drugi sastojci su: acetatna kiselina, natrijev acetat trihidrat, sorbitol (E420), polisorbat 20 (E432) i voda za injekcije.

**Kako Stoboclo izgleda i sadržaj pakiranja**

Stoboclo je bistra, bezbojna do blijedožuta otopina za injekcije dostupna u napunjenim štrcaljkama spremnim za upotrebu.

Jedno pakiranje sadrži jednu napunjenu štrcaljku sa sigurnosnim štitnikom.

**Nositelj odobrenja za stavljanje lijeka u promet**

Celltrion Healthcare Hungary Kft.

1062 Budimpešta

Váci út 1-3. WestEnd Office Building B torony

Mađarska

**Proizvođač**

Nuvisan France S.A.R.L

2400 Route des Colles,

Biot, 06410

Francuska

**Proizvođač**

Midas Pharma GmbH

Rheinstrasse 49, West,

Ingelheim Am Rhein,

Rhineland-Palatinate, 55218

Njemačka

**Proizvođač**

Kymos S.L.

Ronda de Can Fatjó, 7B

Parc Tecnològic del Vallès,

Cerdanyola del Vallès,

Barcelona, 08290

Španjolska

Za sve informacije o ovom lijeku obratite se lokalnom predstavniku nositelja odobrenja za stavljanje lijeka u promet:

|  |  |
| --- | --- |
| **België/Belgique/Belgien**Celltrion Healthcare Belgium BVBA Tél/Tel: +32 1528 7418BEinfo@celltrionhc.com | **Lietuva**Celltrion Healthcare Hungary Kft.Tel: + 36 1 231 0493 |
| **България**Celltrion Healthcare Hungary Kft.Teл.: +36 1 231 0493 | **Luxembourg/Luxemburg**Celltrion Healthcare Belgium BVBA Tél/Tel: +32 1528 7418BEinfo@celltrionhc.com |
| **Česká republika**Celltrion Healthcare Hungary Kft.Tel: +36 1 231 0493 | **Magyarország**Celltrion Healthcare Hungary Kft.Tel.: +36 1 231 0493 |
| **Danmark**Celltrion Healthcare Denmark ApS Tlf.: +45 3535 2989contact\_dk@celltrionhc.com | **Malta**Mint Health LtdTel: +356 2093 9800 |
| **Deutschland**Celltrion Healthcare Deutschland GmbHTel: +49 303 464 941 50infoDE@celltrionhc.com | **Nederland**Celltrion Healthcare Netherlands B.V. Tel: +31 20 888 7300NLinfo@celltrionhc.com |
| **Eesti**Celltrion Healthcare Hungary Kft. Tel: +36 1 231 0493contact\_fi@celltrionhc.com | **Norge**Celltrion Healthcare Norway AScontact\_no@celltrionhc.com |
| **Ελλάδα**ΒΙΑΝΕΞ Α.Ε.Τηλ: +30 210 8009111 | **Österreich**Astro-Pharma GmbHTel: +43 1 97 99 860 |
| **España**Kern Pharma, S.L.Tel: +34 93 700 2525 | **Polska**Celltrion Healthcare Hungary Kft.Tel.: +36 1 231 0493 |
| **France**Celltrion Healthcare France SASTél: +33 (0)1 71 25 27 00 | **Portugal**CELLTRION PORTUGAL, UNIPESSOAL LDA Tel: +351 21 936 8542contact\_pt@celltrion.com |
| **Hrvatska**Oktal Pharma d.o.o.Tel: +385 1 6595 777 | **România**Celltrion Healthcare Hungary Kft.Tel: +36 1 231 0493 |
| **Ireland**Celltrion Healthcare Ireland Limited Tel: +353 1 223 4026enquiry\_ie@celltrionhc.com | **Slovenija**OPH Oktal Pharma d.o.o.Tel: +386 1 519 29 22 |
| **Ísland**Celltrion Healthcare Hungary Kft. Sími: +36 1 231 0493contact\_fi@celltrionhc.com | **Slovenská republika**Celltrion Healthcare Hungary Kft.Tel: +36 1 231 0493 |
| **Italia**Celltrion Healthcare Italy S.R.L. Tel: +39 0247927040celltrionhealthcare\_italy@legalmail.it | **Suomi/Finland**Celltrion Healthcare Finland Oy.Puh/Tel: +358 29 170 7755contact\_fi@celltrionhc.com |
| **Κύπρος**C.A. Papaellinas LtdΤηλ: +357 22741741 | **Sverige**Celltrion Sweden AB contact\_se@celltrionhc.com |
| **Latvija**Celltrion Healthcare Hungary Kft.Tel: +36 1 231 0493 |  |

**Ova uputa je zadnji puta revidirana u**

**Ostali izvori informacija**

Detaljnije informacije o ovom lijeku dostupne su na internetskoj stranici Europske agencije za lijekove: <https://www.ema.europa.eu>.

---------------------------------------------------------------------------------------------------------------------------

**Upute za uporabu:**

Pročitajte i slijedite Upute za uporabu priložene uz Vašu Stoboclo napunjenu štrcaljku prije nego što je počnete koristiti i svaki put kada obnovite dozu. Možda se pojave nove informacije. Stoboclo mogu primijeniti zdravstveni radnici, njegovatelji ili ga bolesnici mogu samostalno primijeniti ako su prošli obuku za to. Obratite se svom liječniku ako imate bilo kakvih pitanja o samostalnoj primjeni injekcije.

|  |
| --- |
| **Važne informacije** |
| * Stoboclo se daje kao injekcija u tkivo odmah ispod kože (supkutana injekcija).
* **Nemojte** otvarati zatvorenu kutiju dok ne budete spremni upotrijebiti napunjenu štrcaljku.
* **Nemojte** uklanjati zatvarač za iglu s napunjene štrcaljke do trenutka neposredno prije davanja injekcije.
* **Nemojte** pokušavati aktivirati napunjenu štrcaljku prije primjene injekcije.
* **Nemojte** pokušavati skinuti prozirni sigurnosni štitnik s napunjene štrcaljke.
* **Nemojte** upotrebljavati napunjenu štrcaljku ako je pala na tvrdu površinu. Upotrijebite novu napunjenu štrcaljku.
* **Nemojte** tresti napunjenu štrcaljku. Snažno protresanje može oštetiti lijek.
* Napunjena štrcaljka ne može se ponovno upotrijebiti. Odmah nakon primjene odložite upotrijebljenu napunjenu štrcaljku u spremnik za odlaganje oštrih predmeta (pogledajte **15. korak „Odlaganje lijeka Stoboclo“**).
 |

|  |
| --- |
| **Čuvanje lijeka Stoboclo** |
| * **Čuvajte napunjenu štrcaljku izvan pogleda i dohvata djece. Sadrži sitne dijelove.**
* Čuvajte napunjenu štrcaljku u hladnjaku na temperaturi između 2 °C i 8 ºC. **Ne** zamrzavati.
* Kada se izvadi iz hladnjaka, Stoboclo se ne smije izlagati temperaturama većim od 25 °C. Stoboclo se mora čuvati u originalnoj kutiji i upotrijebiti unutar 30 dana. Ako se ne upotrijebi u roku od 1 mjeseca, Stoboclo treba odložiti.
* Čuvajte napunjenu štrcaljku zatvorenu unutar svoje kutije radi zaštite od svjetlosti.
 |

|  |
| --- |
| **Dijelovi napunjene štrcaljke (vidjeti Sliku A)** |
| **Poslije primjene****Prije primjene****Zatvarač****Sigurnosni štitnik****Prozorčić za provjeru****Hvatište za prste****Potisnik klipa****Igla****Igla****Lijek** |
| **Slika A** |

| **Priprema za primjenu injekcije** |
| --- |
| ALCOHOL WIPESpremnik za odlaganje oštrih predmetaSamoljepivi flasterJastučić natopljen alkoholomKomadić vate ili gazaKutija koja sadrži napunjenu štrcaljku | **1. Posložite pribor za injekciju.**1a. Pripremite čistu, ravnu površinu, kao što je stol ili radna površina, na dobro osvijetljenom mjestu.1b. Uzmite kutiju koja sadrži napunjenu štrcaljku iz hladnjaka.1c. Pobrinite se da imate sljedeći pribor (vidjeti **Sliku B**):* Kutiju koja sadrži napunjenu štrcaljku

**U kutiji nisu priloženi:*** jastučić natopljen alkoholom
* komadić vate ili gaza
* samoljepivi flaster
* spremnik za odlaganje oštrih predmeta
 |
| **Slika B** |
| **Rok valjanosti:** **MM GGGG****Rok valjanosti: MM GGGG** | **2. Provjerite rok valjanosti na kutiji (vidjeti Sliku C).*** **Nemojte** je upotrebljavati ako je istekao rok valjanosti. Ako je istekao rok valjanosti, vratite cijelu kutiju u ljekarnu.
* Otisnuti rok valjanosti odnosi se na posljednji dan u mjesecu.
 |
| **Slika C** |
| 스케치, 그림, 클립아트, 만화 영화이(가) 표시된 사진  자동 생성된 설명 | **3. Izvadite napunjenu štrcaljku iz kutije.**3a. Otvorite kutiju. Uhvatite tijelo štrcaljke, podignite napunjenu štrcaljku iz kutije (vidjeti **Sliku D**).* **Nemojte** je držati za glavu potisnika klipa, potisnik klipa, sigurnosni štitnik, krilca ili zatvarač za iglu.
* **Nemojte** nikada povlačiti natrag potisnik klipa.
 |
| **Slika D** |
| **Rok valjanosti: MM GGGG** | **4. Pregledajte napunjenu štrcaljku.**4a. Pogledajte napunjenu štrcaljku i provjerite imate li pravi lijek (Stoboclo).4b. Pogledajte napunjenu štrcaljku i provjerite je li napukla ili je oštećena.4c. Provjerite rok valjanosti na naljepnici napunjene štrcaljke (vidjeti **Sliku E**).* **Nemojte** je upotrebljavati ako nedostaje zatvarač za iglu ili ako nije sigurno pričvršćen.
* **Nemojte** je upotrebljavati ako je istekao rok valjanosti.
* **Nemojte** protresati napunjenu štrcaljku.
 |
| **Slika E** |
| 스케치, 그림, 일러스트레이션, 검이(가) 표시된 사진  자동 생성된 설명 | **5. Pregledajte lijek.**5a. Pogledajte lijek i potvrdite da je tekućina bistra, bezbojna do blijedožuta i da u sebi ne sadrži nikakve vidljive čestice ili pahuljice (vidjeti **Sliku F**).* **Nemojte** upotrebljavati napunjenu štrcaljku ako je tekućina promijenila boju, ako je zamućena ili u sebi sadrži kakve vidljive čestice ili pahuljice.
* Možda ćete ugledati mjehuriće zraka u tekućini. To je normalno.
 |
| **Slika F** |
| **30 minuta** | **6. Pričekajte 30 minuta.**6a. Ostavite napunjenu štrcaljku 30 minuta izvan kutije na sobnoj temperaturi (od 20 °C do 25 °C) kako bi se ugrijala (vidjeti **Sliku G**).* **Nemojte** grijati napunjenu štrcaljku primjenom izvora topline kao što su vruća voda ili mikrovalna pećnica.
* Ako štrcaljka ne postigne sobnu temperaturu, primjena injekcije mogla bi biti neugodna.
 |
| **Slika G** |
| **Samostalno injiciranje i njegovatelj****SAMO njegovatelj i zdravstveni radnik** | **7. Odaberite prikladno mjesto injiciranja (vidjeti Sliku H).**7a. Možete injicirati u: * gornji dio bedra
* trbuh, osim u području od 5 cm oko pupka
* vanjski dio nadlaktica (samo ako ste njegovatelj ili zdravstveni radnik).
* **Nemojte** injicirati u madeže, ožiljke, modrice ili dijelove kože koji su osjetljivi, crveni, otvrdnuli ili na kojima postoje pukotine.
* **Nemojte** injicirati kroz odjeću.

7b. Odaberite drugo mjesto injiciranja za svaku novu injekciju najmanje 2,5 cm dalje od mjesta koje ste upotrijebili za posljednju injekciju. |
| **Slika H** |
| 스케치, 그림, 라인 아트, 아동 미술이(가) 표시된 사진  자동 생성된 설명 | **8. Operite ruke.**8a. Operite ruke sapunom i vodom te ih temeljito osušite (vidjeti **Sliku I**). |
| **Slika I** |
| 라인 아트, 스케치, 클립아트, 컬러링북이(가) 표시된 사진  자동 생성된 설명 | **9. Očistite mjesto injiciranja.**9a. Kružnim pokretima očistite mjesto injiciranja jastučićem natopljenim alkoholom (vidjeti **Sliku J**).9b. Ostavite da se koža osuši prije injiciranja.* **Nemojte** puhati ni ponovno dodirivati mjesto injiciranja prije nego što primijenite injekciju.
 |
| **Slika J** |

| **Primjena injekcije** |
| --- |
| 스케치, 그림, 라인 아트, 클립아트이(가) 표시된 사진  자동 생성된 설명 | **10.** **Skinite zatvarač.**10a. Držite tijelo napunjene štrcaljke u jednoj ruci između palca i kažiprsta. Drugom rukom pažljivo povucite i skinite zatvarač za iglu (vidjeti **Sliku K**).* **Nemojte** držati potisnik klipa dok skidate zatvarač.
* Možda ćete primijetiti kapljicu tekućine na vrhu igle. To je normalno.

10b. Odmah odložite zatvarač u spremnik za odlaganje oštrih predmeta (vidjeti **15. korak** i **Sliku K**).* **Nemojte** upotrebljavati napunjenu štrcaljku ako je pala bez zatvarača za iglu na svom mjestu. Ako se to dogodi, upotrijebite novu napunjenu štrcaljku.
* Skinite zatvarač za iglu tek onda kada ste spremni za injiciranje.
* **Nemojte** ponovno vratiti zatvarač na napunjenu štrcaljku.
* **Nemojte** dirati iglu. To može dovesti do ubodne ozljede.
 |
| **Slika K** |
| **45°****45°****ILI** | **11. Uvedite napunjenu štrcaljku u mjesto injiciranja.**11a. Držite tijelo napunjene štrcaljke u jednoj ruci, između palca i kažiprsta.11b. Drugom rukom lagano uštipnite očišćenu kožu između palca i kažiprsta. **Nemojte** je čvrsto stisnuti.*Napomena*: Važno je držati kožu uštipnutom prilikom uvođenja igle kako biste bili sigurni da injicirate pod kožu (u masno tkivo), ali ne dublje (u mišić).11c. S brzim pokretom nalik „bacanju pikada“, uvedite cijelu iglu u nabor kože pod kutom od 45 stupnjeva (vidjeti **Sliku L**).* **Nemojte nikada povlačiti natrag potisnik klipa.**
 |
| **Slika L** |
| 스케치, 그림, 클립아트, 라인 아트이(가) 표시된 사진  자동 생성된 설명 | **12. Primijenite injekciju.**12a. Nakon što je igla uvedena oslobodite uštipnutu kožu.12b. Polagano pogurnite potisnik klipa **skroz prema dolje** dok se ne injicira puna doza lijeka, a štrcaljka ne bude prazna (vidjeti **Sliku M**).* **Nemojte** mijenjati položaj napunjene štrcaljke nakon što je primjena injekcije započela.
* Ako potisnik klipa nije potpuno pritisnut, sigurnosni štitnik neće se produljiti kako bi pokrio iglu kada se izvadi.
 |
| **Slika M** |
| 스케치, 만화 영화, 그림, 디자인이(가) 표시된 사진  자동 생성된 설명 | **13. Izvadite napunjenu štrcaljku iz mjesta injiciranja.**13a. Nakon što se napunjena štrcaljka isprazni, dok se igla vadi polagano uklonite iglu podizanjem palca s potisnika klipa dok igla ne bude u potpunosti pokrivena sigurnosnim štitnikom (vidjeti **Sliku N**).* Ako igla nije pokrivena, nastavite s pažljivim odlaganjem štrcaljke (vidjeti **15. korak „Odlaganje lijeka Stoboclo“**).
* **Nemojte** vraćati zatvarač za iglu natrag na upotrijebljene napunjene štrcaljke.
* **Nemojte** ponovno upotrebljavati napunjenu štrcaljku.
* **Nemojte** trljati mjesto injiciranja.
 |
| **Slika N** |

| **Nakon injiciranja** |
| --- |
|  | **14. Njega mjesta injiciranja.**14a. Ako dođe do krvarenja, tretirajte mjesto injiciranja tako da nježno pritisnete, bez trljanja, komadić vate ili gaze na mjesto i stavite samoljepivi zavoj, ako je to potrebno. |
| 스케치, 그림, 클립아트, 라인 아트이(가) 표시된 사진  자동 생성된 설명 | **15. Odložite napunjenu štrcaljku.**15a. odložite upotrijebljenu napunjenu štrcaljku u spremnik za odlaganje oštrih predmeta odmah nakon uporabe (vidjeti **Sliku O**).15b. **Nemojte** baciti (odložiti) napunjenu štrcaljku u kućni otpad.* Čuvajte štrcaljku i spremnik za odlaganje oštrih predmeta izvan pogleda i dohvata djece.
* Ako nemate spremnik za odlaganje oštrih predmeta, možete upotrijebiti spremnik za kućni otpad koji se može zatvoriti i koji je otporan na probijanje.
* Radi sigurnosti i zdravlja Vas i drugih, igle i upotrijebljene štrcaljke nikada se ne smiju ponovno upotrijebiti. Neupotrijebljeni lijek ili otpadni materijal potrebno je zbrinuti sukladno nacionalnim propisima.
* Nikada **nemojte** nikakve lijekove bacati u otpadne vode ili kućni otpad. Pitajte svog ljekarnika kako baciti lijekove koje više ne koristite. Ove će mjere pomoći u očuvanju okoliša.
 |
| **Slika O** |